Diari Oficial de la Generalitat Valenciana


Sumari del DOGV 7264, del 30-04-2014 (2014/3700)

RESOLUCIÓ de 15 d'abril de 2014, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial d'Educadores i Educadors Socials de la Comunitat Valenciana, i se'n disposa la publicació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7264

Data del DOGV
:   30-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3700


Data del document
:   15-04-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 15 d'abril de 2014, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial d'Educadores i Educadors Socials de la Comunitat Valenciana, i se'n disposa la publicació. [2014/3700]  
Vist l'expedient de modificació estatutària, instruït a instàncies del Col·legi Oficial d'Educadores i Educadors Socials de la Comunitat Valenciana, inscrit amb el número 98 de la Secció Primera, del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels estatuts en el registre mencionat, atesos els següents:  
  
  
Fets  
Primer. El president del Col·legi Oficial d'Educadores i Educadors Socials de la Comunitat Valenciana va presentar amb data 4 de juny de 2013, la sol·licitud d'inscripció de la modificació dels Estatuts del Col·legi Oficial d'Educadores i Educadors Socials de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Els actuals Estatuts del Col·legi Oficial d'Educadores i Educadors Socials de la Comunitat Valenciana van ser aprovats per Resolució de 4 de maig de 2005, de la directora general de Justícia de la Conselleria de Justícia i Administracions Públiques (DOGV 5.012, de 24.05.2005).  
Tercer. Després de les oportunes esmenes, la modificació dels Estatuts del Col·legi, va ser aprovada per l'Assemblea General, en les sessions de 24 de maig 2013 i 27 de febrer de 2014, segons el certificat expedit el dia 3 de març de 2014, per la secretària del Col·legi amb el vistiplau del president.  
Quart . La modificació estatutària la inscripció de la qual se sol·licita es referix al canvi de redacció dels articles, 3, 5, 7, 8, 9, 11, 12, 15, 16, 17, 21, 26, 27, 28, 29, 30, 31, 32, 33, 34, 35, 36, 45 i 70. A l'addició dels capítols 13, 14 i 15, la qual cosa comporta afegir els articles 86, 87, 88, 89 i 90. A la supressió de les disposicions transitòries i a l'addició d'una disposició final, que queden redactats del tenor literal següent:  
  
«Article 3. Relacions amb la Generalitat  
3.1. El COEESCV, en tot allò que fa referència als aspectes institucionals i corporatius considerats en el Decret 4/2002, de 8 de gener, de desplegament de la Llei 6/1997, es relacionarà amb la Conselleria de Justícia del Govern Valencià, o aquella que tinga atribuïdes les competències en matèria de col·legis professionals.  
3.2. Quant als continguts de la professió es relacionarà amb les Conselleries de la Generalitat la competència de les quals tinga relació amb la professió d'educador social.  
3.3. Quan siga necessari, dins dels corresponents marcs competencials, el COEESCV es podrà relacionar també amb l'Administració de l'Estat i els organismes supraestatals.  
  
Article 5. Incorporació al col·legi  
5.1. Serà requisit indispensable per a l'exercici de la professió d'educador social la incorporació al col·legi, quan així ho establisca una llei estatal, de conformitat amb el que preveu l'article 3.2 de la Llei 2/1974, de 13 de gener.  
La col·legiació en qualsevol dels col·legis territorials habilitarà per a l'exercici de la professió en tot el territori nacional, sense necessitat de comunicació ni cap habilitació.  
5.2. En els supòsits d'exercici professional en territori diferent del de col·legiació, als efectes d'exercir les competències d'ordenació i potestat disciplinària que corresponguen, el COEESCV utilitzarà els oportuns mecanismes de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el lliure accés a les activitats de servicis i el seu exercici.  
  
Article 7. Àmbit territorial i domicili  
L'àmbit territorial del Col·legi és el del territori de la Comunitat Valenciana. El domicili radica a València ciutat, carrer de Bretón de los Herreros, número 4, baix, 46965 València. La Junta de Govern té facultats per a canviar la seu social i per a crear i modificar les delegacions; acord que serà comunicat a l'Assemblea General per a la ratificació i donarà lloc a la corresponent modificació estatutària.  
  
Article 8. Finalitats essencials  
Són finalitats essencials del Col·legi:  
a) L'ordenació de la professió en qualsevol de les seues formes i modalitats, dins del marc legal corresponent, i en l'àmbit de la seua competència, en benefici dels interessos dels destinataris dels servicis dels seus col·legiats.  
b) Vigilar l'exercici de la professió, i facilitar el coneixement i compliment de qualsevol tipus de disposicions legals que l'afecten.  
c) Fer complir l'ètica professional i les normes deontològiques que li són específicament pròpies, així com vetlar per l'adequat nivell de qualitat de les prestacions professionals dels col·legiats; per a això es promourà la formació i el perfeccionament d'estos.  
d) La defensa dels interessos professionals dels col·legiats i la representació exclusiva de l'exercici de la professió.  
e) Promoure el reconeixement social i professional de l'educació social.  
  
Article 9. Funcions  
Per al compliment de les seues finalitats, el Col·legi exercirà les funcions següents:  
a) Totes les funcions que redunden en benefici de la protecció dels interessos dels destinataris dels servicis dels seus col·legiats.  
b) Exercir totes les funcions que els siguen encomanades per l'Administració i col·laborar amb esta per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-los sol·licitades o acorden formular per iniciativa pròpia.  
c) Exercir la representació que establisquen les lleis per al compliment dels seus fins.  
d) Participar en els consells o organismes consultius de l'Administració en la matèria de competència de cada una de les professions.  
e) Estar representats en els patronats universitaris.  
f) Participar en l'elaboració dels plans d'estudi i informar de les normes d'organització dels centres docents corresponents a les professions respectives, mantindre permanent contacte amb estos i preparar la informació necessària per a facilitar l'accés a la vida professional dels nous professionals.  
g) Exercir en el seu àmbit la representació i defensa de la professió davant de l'Administració, institucions, tribunals, entitats i particulars, amb legitimació per a ser part en tots aquells litigis que afecten els interessos professionals i exercitar el dret de petició, d'acord amb la llei.  
h) Facilitar als tribunals, d'acord amb les lleis, la relació de col·legiats que pogueren ser requerits per a intervindre com a pèrits en els assumptes judicials o designar-los per si mateixos, segons siga procedent.  
i) Ordenar en l'àmbit de la seua competència l'activitat professional dels col·legiats, vetlar per l'ètica i la dignitat professional i pel respecte a causa dels drets dels particulars i exercir la facultat disciplinària en l'orde professional i col·legial.  
j) Organitzar activitats i servicis comuns d'interés per als col·legiats, de caràcter professional, formatiu, cultural, assistencial i de previsió i altres d'anàlegs, i provenir al sosteniment econòmic per mitjà dels mitjans necessaris.  
k) Procurar l'harmonia i col·laboració entre els col·legiats, impedir la competència deslleial entre estos.  
l) Adoptar les mesures conduents a evitar l'intrusisme professional.  
  
m) Intervindre, en via de conciliació o arbitratge, en les qüestions que, per motius professionals, se susciten entre els col·legiats.  
n) Resoldre per laude, a instàncies de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la professió.  
o) Impulsar i desenrotllar la mediació, així com exercir funcions d'arbitratge, nacional i internacional, de conformitat amb el que establix la legislació vigent.  
p) Informar en els procediments judicials o administratius en què es discutisquen honoraris professionals.  
q) Encarregar-se del cobrament de les percepcions, remuneracions o honoraris professionals quan el col·legiat ho sol·licite lliurement i expressament, en els casos en què el Col·legi tinga creats els servicis adequats i en les condicions que es determinen en els estatuts de cada col·legi.  
r) Organitzar, si és el cas, cursos per a la formació professional dels postgraduats.  
s) Complir i fer complir als col·legiats les lleis generals i especials i els estatuts professionals i reglaments de règim interior, així com les normes i decisions adoptades pels òrgans col·legials, en matèria de la seua competència.  
t) Atendre les sol·licituds d'informació sobre els seus col·legiats i sobre les sancions fermes a estos imposades, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, sobre el lliure accés a les activitats de servicis i el seu exercici, en particular, pel que fa al fet que les sol·licituds d'informació i de realització de controls, inspeccions i investigacions estiguen degudament motivats i que la informació obtinguda s'utilitze únicament per a la finalitat per a la qual es va sol·licitar.  
  
u) Totes les altres funcions que redunden en benefici dels interessos professionals dels col·legiats.  
  
Article 11. Requisits de col·legiació  
Són requisits per a la incorporació al Col·legi Oficial d'Educadores i Educadors Socials de la Comunitat Valenciana, els següents:  
a) Ser major d'edat i no estar sotmés en causa d'incapacitat.  
b) No estar inhabilitat per a l'exercici de la professió per sentència o resolució administrativa ferma.  
c) Satisfer la quota d'ingrés.  
d) Posseir alguna de les titulacions següents:  
- Títol de Grau en Educació Social.  
- Diplomatura en Educació Social.  
- Les titulacions i situacions que en el passat han habilitat per a l'exercici de la professió, i que estan arreplegues en la Llei 15/2003, de 24 de novembre, de creació del Col·legi Oficial d'Educadores i Educadors Socials de la Comunitat Valenciana.  
- Les persones que estiguen en possessió de títols europeus acreditats pel ministeri corresponent per a l'exercici de la professió d'educador social o aquells que posseïsquen altres títols estrangers equivalents, degudament homologats pel ministeri espanyol competent per a l'homologació de títols acadèmics estrangers.  
A la sol·licitud d'ingrés dirigida a la Junta de Govern haurà d'adjuntar-se la documentació acreditativa de la titulació i aquella altra que establisca la legislació vigent.  
  
Article 12. Acord de col·legiació  
La Junta de Govern serà competent per a resoldre sobre les sol·licituds de col·legiació. La resolució serà notificada en el termini màxim de tres mesos, amb expressió dels recursos que procedisquen en contra, i es farà pública dins de l'àmbit col·legial.  
Transcorregut este termini, sense que s'haja adoptat acord exprés pel que fa al cas, s'entendrà acceptada la incorporació.  
  
Article 15. Reincorporació al Col·legi  
15.1. La reincorporació al Col·legi requerirà les mateixes normes que la incorporació i el sol·licitant haurà d'acreditar, si és necessari, el compliment de la pena o sanció, quan este haja sigut el motiu de la baixa.  
15.2 Quan el motiu haja sigut la falta de pagament de quotes o aportacions o haja sol·licitat la baixa, el sol·licitant haurà de satisfer la quota de reincorporació vàlidament establida pels òrgans col·legials i/o les quotes deixades d'abonar.  
  
Article 16. Classes de col·legiats  
1. Col·legiats d'honor: el títol de col·legiat d'honor serà atorgat, a proposta de la Junta de Govern del Col·legi, per l'Assemblea General de Col·legiats, en sessió extraordinària i en acord adoptat per la majoria absoluta, a les persones que presten o hagen prestat servicis destacats en este Col·legi, o en el Consell General de Col·legis, i especialment a la professió, pertanguen o no a esta.  
2. Col·legiats exercents: els educadors socials que trobant-se en alguna de les situacions previstes en l'article 10 dels presents estatuts, exercisquen les activitats pròpies de l'educació social.  
  
3. Col·legiats no exercents: aquelles persones que complixen els requisits establits en l'article 10 sol·liciten la seua incorporació al col·legi i no exercisquen la professió.  
4. Per acord de la Junta de Govern es podrà crear la figura d'amics del Col·legi.  
Les quotes, els servicis i la reglamentació de cada classe de col·legiat es determinaran reglamentàriament per la Junta de Govern.  
  
Article 17. Principi d'igualtat  
L'accés i exercici a professions col·legiades es regirà pel principi d'igualtat de tracte i no discriminació, en particular per raó d'origen racial o ètnic, religió o conviccions, discapacitat, edat o orientació sexual, en els termes de la secció III del capítol III del títol II de la Llei 62/2003, de 30 de desembre, de Mesures Fiscals, Administratives i de l'Orde Social.  
  
Article 21. Definició d'educador social  
L'Educació Social és una professió de caràcter pedagògic que, al servici del compliment dels valors fonamentals d'un Estat de dret i a través d'accions mediadores i formatives, propícia la sociabilitat, la circulació social i la trobada cultural de subjectes o col·lectius.  
  
Les educadores i els educadors socials són aquelles persones que desenrotllen la professió en activitats pròpies de l'educació social tal com disposa el Reial Decret 1420/1991 d'establiment de la titulació universitària oficial de Diplomat en Educació Social i el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris i es crea el Grau en Educació Social.  
  
  
Article 26. Competència deslleial  
26.1. L'educador i l'educadora social han d'evitar qualsevol forma de competència deslleial i, en la seua publicitat o propaganda, s'ajustaran a la normativa vigent en matèria de competència.  
26.2. L'educadora i l'educador social han de procurar, d'acord amb els usos científics, la comunicació del seu saber a la comunitat professional.  
  
Article 27. Emissió d'informes  
27.1. Tots els treballs professionals que hagen d'emetre's documentalment, ja siguen diagnòstics, dictàmens, informes, etc., hauran de ser firmats pel professional, el qual farà constar el número de col·legiat i es responsabilitzarà del contingut i l'oportunitat d'este.  
  
27.2. Els certificats s'hauran d'emetre en impresos oficials, expedits pel Col·legi, únicament quan se sol·licite per petició expressa dels clients, incloses les administracions públiques quan actuen com a tals, o quan així ho establisca el Govern per mitja d'un reial decret.  
  
27.3. El Col·legi establirà els casos en què els certificats hauran d'expedir-se amb caràcter gratuït.  
  
Article 28. Òrgans de govern  
28.1. El Col·legi té els òrgans de govern següents:  
a) L'Assemblea General de col·legiats.  
b) La Junta de Govern.  
c) La Comissió Permanent.  
28.2. L'Assemblea General és l'òrgan màxim de govern del Col·legi, és l'expressió de la voluntat dels col·legiats, i està integrada per la totalitat dels col·legiats que es troben en l'exercici dels seus drets corporatius. Els seus acords, adoptats pel principi majoritari, obliguen tots els col·legiats.  
28.3. Per a assistir a les assemblees generals amb veu i vot, els col·legiats hauran de ser exercents i hauran d'estar en plenitud dels seus drets i deures.  
28.4. Els col·legiats no exercents podran acudir a les assemblees amb veu però sense vot.  
  
Article 29. Classes d'assemblees generals  
Les assemblees generals podran ser ordinàries i extraordinàries.  
  
Article 30. Assemblees ordinàries  
L'Assemblea General es reunirà en sessió ordinària, almenys, una vegada a l'any, preferentment dins del primer trimestre.  
Les funcions de l'Assemblea General ordinària són:  
a) Aprovar els estatuts, així com les seues modificacions.  
b) Aprovar el codi deontològic i l'estatut professional.  
c) Ratificar les normes generals de funcionament i reglaments de règim intern.  
d) Ratificar els convenis que s'establisquen amb altres entitats.  
e) Aprovar la memòria presentada per la Junta de Govern, resumint la seua actuació l'any anterior.  
f) Aprovar el balanç i el compte general d'ingressos i gastos del col·legi referit a l'exercici econòmic anterior.  
g) Aprovar el pressupost ordinari d'ingressos i gastos per a l'exercici econòmic següent, i si és el cas dels pressupostos extraordinaris, si n'hi haguera.  
h) La determinació de la quantia de les quotes d'entrada i periòdiques a abonar al col·legi pels seus col·legiats, així com de les quotes extraordinàries que es decidisca establir, i assenyalar el fi específic d'estes.  
i) Elegir els membres de la Junta de Govern.  
j) Ratificar el vicepresident per dimissió del president.  
k) Aprovar aportacions extraordinàries dels col·legiats.  
l) Aprovar l'adquisició, alienació o gravamen de béns immobles propietat del Col·legi.  
m) Aquells assumptes que li sotmeta a deliberació la Junta de Govern.  
  
Article 31. Assemblees extraordinàries  
L'Assemblea General es reunirà amb caràcter extraordinari quan així ho acorde la Junta de Govern, o quan així ho sol·licite un nombre de col·legiats que representen, almenys, el quinze per cent del total de col·legiats exercents.  
L'Assemblea General Extraordinària podrà tractar qualsevol assumpte atribuït a la competència de l'Assemblea Generalment i especialment els següents:  
a) La aprovació o censura de la gestió de la Junta de Govern o de qualsevol dels seus membres.  
b) Aprovar la fusió, absorció, segregació i dissolució del Col·legi, sense perjuí de les competències de la Generalitat.  
Si l'Assemblea General Extraordinària tinguera per objecte la censura de la Junta de Govern o de qualsevol dels seus membres, la petició haurà de ser subscrita almenys pel 10 per cent dels col·legiats exercents, incorporats almenys amb un any d'antelació, i expressar amb claredat les raons en què es fonamenta.  
 L'Assemblea haurà de celebrar-se en el termini de 60 dies hàbils comptadors des de la presentació de la sol·licitud. només per resolució motivada i en el cas que la proposició siga aliena als fins atribuïts a la corporació podrà denegar-se la realització de l'Assemblea Extraordinària, sense perjuí dels recursos que pogueren correspondre als peticionaris.  
L'aprovació de la moció de censura requerirà un quòrum d'assistència com a mínim del 25 per cent del cens de col·legiats, i, perquè prospere, s'exigirà el vot favorable de les dos terceres parts dels assistents.  
  
Els acords sobre la fusió, absorció, segregació i dissolució del Col·legi requerirà, a més de l'aprovació per l'Assemblea General, un decret del Govern Valencià o una llei de la Generalitat, segons els casos, d'acord amb el que preveuen els articles 8 de la llei 6/1997, de 4 de desembre i 13 del Decret 4/2002, de 8 de gener, pel qual s'aprova el Reglament de Desplegament de la Llei de Col·legis Professionals de la Comunitat Valenciana.  
L'aprovació de l'acord de fusió, absorció, segregació i dissolució del Col·legi requerirà, igualment, un quòrum d'assistència com a mínim del 25 per cent del cens de col·legiats, i, perquè prospere, s'exigirà el vot favorable de les dos terceres parts dels assistents.  
  
Article 32. Convocatòria de l'Assemblea General  
32.1. La convocatòria de les assemblees generals, que es farà amb una antelació mínima de quinze dies en el cas de les ordinàries i de huit en el de les extraordinàries, correspon al president; haurà de fer-se a través de comunicació personal, per escrit, amb el corresponent orde del dia, que serà fixat per la Junta de Govern.  
32.2. Sobre les qüestions que no figuren en l'orde del dia no podrà adoptar-se cap acord.  
  
Article 33. Sessions de l'Assemblea General  
33.1. Les sessions de l'Assemblea General seran presidides pel president, acompanyat de la resta de membres de la Junta de Govern. El president dirigirà les reunions, concedirà i retirarà l'ús de la paraula i ordenarà els debats i les votacions d'acord amb el reglament regulador de l'Assemblea.  
33.2. Actuarà com a secretari aquell que ho siga de la Junta de Govern, el qual alçarà acta de la reunió, amb el vistiplau del president.  
  
33.3. Els acords es prendran, de manera general, per majoria simple dels presents en el moment de la votació. No obstant això, exigiran una majoria de dos terços dels presents en el moment de la votació: l'aprovació de prestacions econòmiques extraordinàries no previstes en el pressupost vigent; l'aprovació d'un vot de censura contra la Junta de Govern, la reforma d'estos Estatuts i l'aprovació de fusió, absorció, segregació i dissolució del Col·legi, sense perjuí de la competències de la Generalitat.  
33.4. Les votacions podran ser secretes, si així se sol·licita i s'acorda.  
  
Article 34. Validació d'acords de l'Assemblea General  
34.1. Perquè els acords siguen vàlids, tant en assemblees generals ordinàries com en extraordinàries, serà necessària l'assistència mínima, en primera convocatòria, de la mitat més un del total de col·legiats; i en segona convocatòria, que tindrà lloc mitja hora després, qualsevol nombre d'assistents.  
34.2. El vot es podrà delegar per mitjà de la documentació a l'efecte que es tramitarà conjuntament amb la convocatòria de l'Assemblea General. Cada assistent a l'Assemblea podrà portar un màxim de tres vots delegats.  
  
Article 35. Composició de la Junta de Govern  
35.1. La Junta de Govern serà constituïda per:  
a) Un president,  
b) Vicepresidents fins a un nombre no superior a 6 vicepresidències, si l'organització del Col·legi així ho requerira.  
c) Un secretari.  
d) Un tresorer.  
e) Un mínim d'onze i un màxim de dèsset vocals.  
35.2. Els membres de la Junta de Govern seran elegits per elecció lliure, directa i secreta, per un mandat de dos anys.  
35.3. Per al compliment de les seues funcions, la Junta de Govern es reunirà, com a mínim, quatre vegades a l'any.  
35.4. Perquè els acords siguen vàlids serà necessària l'assistència mínima en primera convocatòria de la mitat més un dels components. I, en segona convocatòria, que tindrà lloc mitja hora després, siga quin siga el nombre d'assistents.  
35.5. Els acords es prendran per majoria simple de vots emesos.  
  
35.6. Les votacions seran secretes si així ho sol·licita qualsevol membre de la Junta de Govern.  
35.7. Quan, per algun motiu, estiga vacant temporalment o definitivament algun dels tres càrrecs reglamentaris ?vicepresident, secretari i tresorer- este serà substituït per un altre membre, segons un acord de la Junta de Govern i haurà de ser ratificat en l'Assemblea següent.  
35.8. La Junta de Govern podrà proposar i aprovar la reposició de les vacants que es produïsquen dins d'esta, fins a un màxim de 3 membres, en el període de vigència del seu mandat. En el cas que queden vacants més d'un terç dels membres de la Junta de Govern, es cobriran per elecció els càrrecs vacants; només pel període restant del seu mandat i sempre que este període siga superior a un any.  
  
Article 36. Funcions i atribucions de la Junta de Govern  
Correspon a la Junta de Govern la representació general del Col·legi amb respecte a la voluntat expressada per l'Assemblea General, la seua direcció i administració i la gestió ordinària del col·legi.  
Són atribucions de la Junta de Govern totes aquelles necessàries per al compliment dels fins i les funcions del Col·legi, excepte les reservades a l'Assemblea General, i especialment:  
a) Complir els acords de l'Assemblea General.  
b) Decidir sobre les sol·licituds de col·legiació.  
c) Administrar els béns del Col·legi, així com recaptar les quotes de qualsevol tipus que hagen de fer efectives els col·legiats.  
d) Confeccionar els pressupostos anuals.  
e) Aprovar normes de desplegament de l'estatut, normes generals de funcionament o reglaments de règim intern.  
f) Adoptar mesures que es consideren convenients per a la defensa del Col·legi i la professió.  
g) Imposar, amb la instrucció prèvia de l'expedient oportú, tot tipus de sancions disciplinàries.  
h) Crear les comissions i els grups de treball necessaris per al millor compliment de les funcions col·legials i dissoldre-les quan es considere oportú.  
i) Designar, si és el cas, els representants del Col·legi davant dels organismes, les entitats i les institucions, o en els actes públics o privats.  
  
j) Informar els col·legiats de les activitats i els acords del Col·legi i preparar la memòria anual de la seua gestió.  
k) Convocar i fixar l'orde del dia de les assemblees generals ordinàries i extraordinàries.  
l) Iniciar el procés electoral.  
m) Fixar el domicili de la seu social, així com crear i modificar delegacions.  
n) Totes aquelles altres funcions que no siguen expressament assignades a l'Assemblea General i tinguen relació amb l'activitat i el funcionament col·legial.  
  
Article 45. Convocatòria d'eleccions  
45.1. Cada dos anys la Junta de Govern convocarà eleccions ordinàries per a la renovació dels càrrecs de la Junta de Govern, sense perjuí del que disposa l'article 35.7.  
45.2. La convocatòria d'eleccions es farà amb un mínim de dos mesos d'antelació a la data de la realització, fixarà el cens electoral d'electors vàlids i especificarà el calendari electoral i el procediment de votació, escrutini i proclamació, així com els recursos que procedisquen.  
  
Article 70. Competències  
70.1. El COEESCV exercirà la jurisdicció disciplinària per mediació de la Junta de Govern. Si l'acció disciplinària s'exercita contra algun membre de la Junta de Govern, l'afectat no podrà prendre part en les deliberacions i les votacions que l'afecten.  
70.2. Les sancions sempre hauran de ser acordades per la Junta de Govern, amb la incoació prèvia d'un expedient, en el qual s'haurà de concedir a l'inculpat el tràmit d'audiència, la possibilitat d'aportar proves i la de defendre's, siga per si mateix o per mitjà d'un representant o advocat.  
70.3. Per a la tramitació de l'expedient i per a la proposta de resolució, la Junta de Govern nomenarà directament un instructor, o bé el delegarà en l'òrgan al qual, amb caràcter permanent, siguen encarregades estes facultats perquè siga este qui el nomene.  
70.4. Només les faltes lleus podran ser sancionades per la Junta de Govern en expedient sumari amb audiència prèvia de l'inculpat.  
70.5. La resolució final de l'expedient haurà de ser sempre motivada i notificada a l'interessat.  
70.6. Contra la imposició de sancions els afectats podran utilitzar el sistema de recursos regulats en els articles 83 a 85 d'estos Estatuts.  
70.7. Els acords sancionadors seran immediatament executius, sense perjuí dels recursos que siguen procedents. A pesar d'açò, en el cas que l'execució esmentada poguera ocasionar perjuís d'impossible o difícil reparació, l'organisme sancionador podrà acordar, d'ofici o a instàncies de part, la suspensió de l'acord objecte de recurs.  
  
CAPÍTOL XIII  
De les societats professionals  
  
Article 86. Societats professionals  
Les societats professionals que tinguen per objecte l'exercici professional propi de l'educació social i tinguen el seu domicili social a la Comunitat Valenciana, s'inscriuran en el Registre de Societats Professionals del Col·legi d'Educadores i Educadors Socials de la Comunitat Valenciana, als efectes de la seua incorporació a este i que este puga exercir sobre aquelles les competències que li atorga l'ordenament jurídic sobre els professionals col·legiats.  
  
Article 87. Registre de Societats Professionals  
87.1. En la inscripció de les societats professionals es farà constar:  
a) Denominació o raó social i domicili de la societat.  
b) Data i ressenya identificativa de l'escriptura pública de constitució i el notari autoritzant; i duració de la societat si s'haguera constituït per un temps determinat.  
c) L'activitat o les activitats professionals que constituïsquen l'objecte social.  
d) Identificació dels socis professionals i no professionals i, en relació amb aquells, número de col·legiat i col·legi professional de pertinença.  
e) Identificació de les persones que s'encarreguen de l'administració i representació, i s'expressarà la condició de soci professional o no de cada una d'estes.  
87.2. Qualsevol canvi de socis i administradors i qualsevol modificació del contracte social seran d'inscripció en el Registre de Societats Professionals.  
87.3. Exercici de l'activitat professional i responsabilitat disciplinària.  
La societat professional i els professionals que actuen en el seu si exerciran l'activitat professional de conformitat amb el règim deontològic i disciplinari establit en estos estatuts.  
87.4. Les causes d'incompatibilitat o d'inhabilitació per a l'exercici de la professió que afecten qualsevol dels socis es faran extensives a la societat i als restants socis professionals, excepte exclusió del soci inhabilitat o incompatible en els termes que s'establix en la Llei de Societats Professionals.  
87.5. En cap cas serà obstacle l'exercici de l'activitat professional a través de la societat per a l'efectiva aplicació als professionals, socis o no, del règim disciplinari que corresponga segons el seu ordenament professional.  
87.6. Sense perjuí de la responsabilitat personal del professional actuant, la societat professional també podrà ser sancionada en els termes establits en el règim disciplinari que corresponga segons el seu ordenament professional.  
  
CAPÍTOL XIV  
Del servici d'atenció i finestreta única  
  
Article 88. Servici d'atenció als col·legiats i als consumidors o usuaris  
88.1. El Col·legi Oficial d'Educadores i Educadors Socials de la Comunitat Valenciana haurà d'atendre les queixes o les reclamacions presentades pels col·legiats. Així mateix, disposarà d'un servici d'atenció als consumidors o usuaris, que necessàriament tramitarà i resoldrà totes les queixes i reclamacions referides a l'activitat col·legial o professional dels col·legiats que es presenten per part de qualsevol consumidor o usuari que contracte els servicis professionals, així com per associacions i organitzacions de consumidors i usuaris en la seua representació o en defensa dels seus interessos.  
88.2. El servici d'atenció als consumidors o usuaris resoldrà sobre la queixa o reclamació segons siga procedent: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió d'acord amb el dret.  
88.3. La presentació de queixes i reclamacions es podrà realitzar per via electrònica i a distància.  
  
Article 89. Finestreta única  
89.1. El Col·legi Oficial d'Educadores i Educadors Socials de la Comunitat Valenciana disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre el Lliure Accés a les Activitats de Servicis i el seu Exercici, els professionals puguen realitzar tots els tràmits necessaris per a la col·legiació, l'exercici i la baixa en el col·legi, a través d'un únic punt, per via electrònica i a distància.  
89.2. Es farà el que és necessari perquè, a través d'esta finestreta única, els professionals puguen, de forma gratuïta:  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, incloent-hi la de la col·legiació.  
c) Conéixer l'estat de tramitació dels procediments en què tinga consideració d'interessat i rebre la corresponent notificació dels actes de tràmit preceptius i la resolució d'estos pel col·legi, inclosa la notificació dels expedients disciplinaris quan no fóra possible per altres mitjans.  
  
d) Convocar els col·legiats a les juntes generals ordinàries i extraordinàries i posar en el seu coneixement l'activitat pública i privada del col·legi professional.  
89.3. A través de la referida finestreta única, per a la millor defensa dels drets dels consumidors i usuaris, el Col·legi Oficial d'Educadores i Educadors Socials de la Comunitat Valenciana oferirà la informació següent, que haurà de ser clara, inequívoca i gratuïta:  
a) L'accés al registre de col·legiats, que estarà permanentment actualitzat i en el qual constaran, almenys, les dades següents: nom i cognoms dels professionals col·legiats, número de col·legiació, títols oficials de què estiguen en possessió, domicili professional i situació d'habilitació professional.  
b) L'accés al registre de societats professionals, que tindrà el contingut descrit en l'article 8 de la Llei 2/2007, de 15 de març, de Societats Professionals.  
c) Les vies de reclamació i els recursos que podran interposar-se en cas de conflicte entre el consumidor o usuari i un col·legiat o el col·legi professional.  
d) Les dades de les associacions o organitzacions de consumidors i usuaris als quals els destinataris dels servicis professionals poden dirigir-se per a obtindre assistència.  
e) El contingut dels codis deontològics.  
89.4. S'adoptaran les mesures necessàries per al compliment del que preveu este article i incorporar per a això les tecnologies necessàries i crear i mantindre les plataformes tecnològiques que garantisquen la interoperabilitat entre els distints sistemes i l'accessibilitat de les persones amb discapacitat. Per a això el Col·legi Oficial d'Educadores i Educadors Socials de la Comunitat Valenciana i, si és el cas, el Consell General de Col·legis podran posar en marxa els mecanismes de coordinació i col·laboració necessaris, inclusivament amb les corporacions d'altres professions.  
89.5. El Col·legi Oficial d'Educadores i Educadors Socials de la Comunitat Valenciana facilitarà al Consell General de Col·legis Oficials d'Educadores i Educadors Socials la informació concernent a les altes, baixes i qualssevol altres modificacions que afecten els registres de col·legiats i de societats professionals, per al seu coneixement i anotació en els registres centrals de col·legiats i de societats professionals d'aquells.  
  
  
CAPÍTOL XV  
Del principi de transparència  
  
Article 90. Memòria anual  
90.1. El Col·legi Oficial d'Educadores i Educadors Socials de la Comunitat València estarà subjecte al principi de transparència en la gestió. Per a això, haurà d'elaborar una memòria anual que continga, almenys, la informació següent:  
a) Informe anual de gestió econòmica, en què s'inclouran els gastos de personal suficientment desglossats i s'especificaran les retribucions dels membres de la Junta de Govern quant al seu càrrec.  
b) Import de les quotes aplicables desglossades per concepte i pel tipus de servicis prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què es referixen, de la seua tramitació i de la sanció imposada, si és el cas, d'acord, en tot cas, amb la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e) Els canvis en el contingut del codi deontològic.  
f) Les normes sobre incompatibilitats i les situacions de conflicte d'interessos en què es troben els membres de la Junta de Govern.  
  
90.2. La memòria anual haurà de fer-se pública a través de la pàgina web en el primer semestre de cada any.  
90.3. El Consell General de Col·legis Oficials d'Educadores i Educadors Socials farà pública, junt amb la seua memòria, la informació estadística a què fa referència l'apartat un d'este article de forma agregada per al conjunt de l'organització col·legial.  
90.4. Als efectes d'omplir la previsió de l'apartat anterior, el COEESCV facilitarà al Consell General de Col·legis la informació necessària per a elaborar la memòria anual.  
  
DISPOSICIÓ FINAL  
  
Qualsevol aspecte no regulat per estos Estatuts es regirà per les normes legals vigents de l'Estat i de la Generalitat.  
Estos Estatuts entraran en vigor el dia de la publicació en el Diari Oficial de la Comunitat Valenciana.»  
  
  
Fonaments de dret  
  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació estatutària ha sigut aprovada amb els requisits i les formalitats previstos en l'article mencionat i en els mateixos estatuts del col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de la Llei 6/1997, tenint en compte el que s'ha previst en la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, modificat pel Decret 35/2014, de 7 de març.  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:   
  
Primer  
Inscriure la modificació sol·licitada dels Estatuts del Col·legi Oficial d`Educadores i Educadors Socials de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana, en els termes indicats.  
  
Segon  
Publicar esta resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 15 d'abril de 2014.- El director general de Justícia: Julián Ángel González Sánchez.